**Umsögn um drög að reglugerð um breytingar á reglugerð nr. 1255/2018.**

Með þessari reglugerðarbreytingu er verið að skikka alla sérgreinalækna til að vera með sömu ríkisgjaldskrá. Áformin vinna gegn hagsmunum sjúklinga, öfugt við það sem fullyrt er í samantekt, vegna þess að þau draga úr hvata metnaðarfullra sérgreinalækna til að leggja aukalega á sig til að vera fremstir í sínu fagi eða fjárfesta í nýjasta og besta tækjabúnaði.

Þessi áform líta framhjá því að margir sjúklingar eru fúsir til að greiða meira fyrir þá læknisþjónustu sem þeir telja henta sér best. Þeir vilja hafa val um hvort þeir borga meira eða aðeins samkvæmt gjaldskrá sjúkratrygginga. Með reglugerðinni er verið að svipta þessa sjúklinga þeirri greiðsluþátttöku ríkissjóðs sem þeir eiga rétt á samkvæmt lögum.

Þá er bagaleg þversögn í þessum áformum. Fram kemur í samantektinni að sjúkratryggingar hafi ekki upplýsingar um umfang umframinnheimtu hjá hluta sérfræðilækna. Samt á að refsa þeim sjúklingum sem leita til slíkra sérfræðilækna með því að meina þeim um greiðsluþátttöku ríkisins. Ef sjúkratryggingar vita ekki hverjir þessir sérfræðilæknar eru sem taka hærra gjald en hinir, hvernig á þá að framkvæma þetta?

Einbeittur sósíalismi skín hér í gegn. Þó einhver vilji leggja meira á sig, viðhalda þekkingu og veita betri þjónustu en hinir, þá má hann ekki fá umbun fyrir það. Sósíalisminn lýsir sér í sjúklegum áhuga á því að sem mest flatneskja ríki í heilbrigðiskerfinu. Sjúklingur sem vogar sér að borga meira skal sviptur réttindum sínum.

Ástæða er til að benda á að Ísland er ekki sósíalistaríki heldur er hér markaðshagkerfi sem byggir á því að hag borgaranna sé best borgið með heiðarlegri og öflugri samkeppni. Markmið samkeppnislaga eru m.a. að stuðla að hagkvæmri nýtingu framleiðsluþátta þjóðfélagsins. Þessum markmiðum skal náð með því að vinna gegn óhæfilegum hindrunum og takmörkunum á frelsi í atvinnurekstri, vinna gegn skaðlegri fákeppni og samkeppnishömlum, auðvelda aðgang nýrra samkeppnisaðila að markaðnum og stuðla að heilbrigðu samkeppnisumhverfi til hagsbóta fyrir neytendur. Hér má skipta út orðinu neytendur og setja sjúklingar inn í staðinn til að sjá hve jákvætt það er fyrir sjúklinga að heilbrigð samkeppni nái inn í heilbrigðiskerfið .

Staðreyndin er sú að mismunandi gjaldtaka sérgreinalækna staðfestir að á milli þeirra ríkir eðlileg samkeppni. Þeir sem innheimta meira af sjúklingum en samkvæmt gjaldskrá sjúkratrygginga gera það í krafti þess að sjúklingar eru tilbúnir til að borga meira fyrir betri þjónustu.

Ef einhver alvara er hjá heilbrigðisráðherra að gæta hagsmuna sjúklinga í þessum efnum, þá væri einfaldast að birta verðskrá sérgreinalækna. Þá gætu sjúklingar séð hvaða sérgreinalæknar vinna eftir ríkisgjaldskránni og hverjir innheimta umfram það. Þar með hafa sjúklingar val og þurfa ekki að borga meira frekar en þeir vilja.

Svo er hitt, að það er með ólíkindum að ekki skuli hafa náðst samningar milli ríkisvaldsins og sérgreinalækna um hlutdeild ríkisins í greiðslum fyrir læknisverk.

Ólafur Hauksson

Aflagranda 35

107 Reykjavík